
A Szegedi Dolomit Formáció kőzeteinek repedéscementáció vizsgálata

A Szegedi Dolomit Formáció a Szegedi-medence aljzatának legáltalánosabban elterjedt triász képződménye. Ez a sötétszürke erősen breccsásodott sekélytengeri eredetű dolomitokból álló képződmény igen változatos vastagságban és szerkezeti helyzetben jelenik meg a területen.
Jelen tanulmány célja hogy mikrotektonikai és paleomigráció történeti modellt állítson fel a vizsgált mintaterületen petrográfiai megfigyelések, fluidumzárvány petrográfia, mikrotermometria, raman spektroszkópia és UV-fluoreszcens mikrospektroszkópiai vizsgálatok alkalmazásával. A vizsgálatokat három Üllés környéki kutatófúrás fúrómag mintáin végeztük.
Petrográfiai megfigyeléseink alapján hat különböző repedéskitöltő dolomit generáció volt elkülöníthető. Ezek közül az egyik legjellegzetesebb az úgynevezett nyereg dolomit típus. A nyereg dolomit egy olyan geotermométer indexásvány, amely általában az olajablakhoz igen hasonló mélybetemetődési környezetet jelez. A kogenetikus vizes és olajzárványok mikrotermometriai vizsgálatának eredménye 140-180 °C közötti csapdázódási hőmérsékletet jelez.
Az UV-fluoreszcens mikrospektroszkópiai vizsgálatok segítségével összevetettük és azonosítottuk a területen egykor, a nyereg dolomit képződésekor és azt követően migrált, illetve jelenleg termelt kőolaj jellemző paramétereit és valószínűsítettük egyes fázisok rokonságát. Az olajzárvány együttesek UV-spektrumainak összehasonlítása alapján valószínűsíthető hogy a nyereg dolomitok képződése során először egy relatíve alacsonyabb érettségű kőolaj migrált a repedésrendszerben, amelyet egy magasabb termikus érettségű kőolaj migrációja követett. Végül a legalacsonyabb érettségi fokú kőolaj csapdázódott a legfiatalabb, másodlagos zárványegyüttesekben.



